Worcester F 80 Distinctiones

9 Amicicia

Amicicia est mensalis, id est, “metefrendi,” que dum vocatur ad mensas et robas promittit de auxilio, set cum illa defecerint, deficit in promissa, Eccli. 6[:10]: *Est amicus socius mense*, set non permanet *in tempore necessitatis*. Talis amicus est caro que dum bene pascit promittit se amicum. Spiritus ad bene laborandum in officio Domino pro regno Dei. Sed cum ponatur in aliquo labore vel penitencia statim murmurat et recalcitrat. Vnde Bernardus, vox est anime mirabilem habeo socium carno, scilicet, meam mecum, vult conregnare, sed non vult mecum laborare. Tales sunt hodie propinqui carnales quibus dum benefit promittunt mori per benefactores, secundum illud Psal. [48:19]: *Confitebitur*[[1]](#footnote-1) *tibi cum benefeceris ei.*

¶ Sed cum benefactor moritur quando plus indigeret suffragio annorum, tunc magis datur obliuioni et alius pro eo diligitur.

¶ Alii sunt amici nominalis, id est, “fikelfrend,” qui omnia promittit, set nichil facit. Qualis amicus est mundus, quia in natiuitatem mortis nichil amico dat. Set post aufert nisi silicium, Eccli. 37[:1]: *Omnis amicus dicit: Ego amicitiam copulaui*.

¶ Tercii sunt amici hostiles, id est, “feofrendis,” qui eo animo fingunt amicitiam vt cum oportunitas ingruerit noceant et decipiant, Eccli 12[:15]: *In labiis suis indulcat*

/f. 212va/

*inimicus* verba,*et in corde suo insidiatur ut subvertat te*. Talem amicitiam ostendit Iudas Christo eum osculando, [Matt. 26:49]. Et Joab Amase, [2 Reg. 20:10]. Talis amicus est diabolus cui nemo debet credere. Quia secundum dictum [1] Petri [5:8]: *Adversarius*, videtur non dicit amicus, videtur *diabolus tamquam leo circuit, querens*, etc.

¶ Quartus amicus est realis et verus, id est, “sykerfrend,” et talis vere probatur in[[2]](#footnote-2) aduersitate magis quam in prosperitate, quia tunc nescitur an fortuna diligatur seu persona, Eccli. 12[:8]: *In bonis non agnoscitur amicus*. O quot hodie sequntur magnates et fingunt de diligere qui tamen non se set sua diligunt. Vnde Seneca: cadauera corui, corpora lupi,[[3]](#footnote-3) mel musce, frumenta formice, predam sequitur turba ista non hominem. Set in aduersitate verus amicus ponit se et sua, Prou. 17[:17]: In *omni tempore diligit qui amicus est.* Talis amicus fuit Christus qui non tantum sua set se optulit ad supplicium. Ideo Eccli. 6[:15]: *Amico fideli nulla est comparacio*. Ad quod valet quod narrat Barlaam qualiter quidam consuluit filio suo quod faceret sibi amicos. Qui videns tres vicinos sibi necessarios quesiuit ab vno quomodo posset eius amiciciam comparare. Et ille: diues sum. Set indegeo operariis quod si vis te obligare ad opera mea ero tibi amicus.

¶ Et factum est. Postmodum idem quesiuit ab alio qui respondit: Pauper sum. Set si multa dederis[[4]](#footnote-4) mihi, amicus ero. Quod et factum est et dando et commando. Quod idem quesiuit a tercio, qui respondit: Non indego peccunia aut operariis. Si sepe adoraueris me, ero amicus. Quod et factum est. Vnde venit filius ad patrem dicens se adquisisse tres amicos quem monuit pater vt probaret eos dicens se incusatum a rege. Cuius dixit primus: Proditores regis de domo mea eiciam et bona tua auferam. Secundus dixit: Proditores regis in carcerabo. Tercius dixit: Proditorem ducam ad patibulum et suspendam. Filius rediens retulit omnia patri.

¶ Pater assignauit eum ad amicum suum vnicum, qui dixit ei: Si furtum est delictum tuum porta ad me. Si prodicio est impone mihi et ego moriar pro te. Primus amicus est mundus qui in fine spoliat. Secundus est caro et amici car-

/fol. 212vb/

nales qui ducunt a sepulcrum. Tercius est diabolus. Quartus est Christus.

1. Confitebitur ] *add.* ~~ei~~. [↑](#footnote-ref-1)
2. in ] written over ~~ad~~. [↑](#footnote-ref-2)
3. lupi ] *add.* ~~vel~~. [↑](#footnote-ref-3)
4. dederis ] *add*. dederis. [↑](#footnote-ref-4)